**Xornadas "Temos Alternativa" da Coordinadora Eólica Así Non, para a construción colectiva dun modelo enerxético alternativo**

**Terán lugar os días 4 e 5 de febreiro, en Pontevedra**

A Coordinadora *Eólica Así Non*, da que fai parte ADEGA e máis de 200 colectivos, plataformas e outras entidades galegas críticas co actual modelo eólico, organizan as primeiras [**xornadas divulgativas e formativas “Temos Alternativa”**](https://www.adega.gal/media/documentos/CARTAZ_xornadas_eolica_asi_non2.pdf), que terán lugar os días **4 e 5 de febreiro, no Pazo da Cultura de Pontevedra**. As xornadas pretenden ser un encontro de toda a sociedade galega no que tecer un modelo enerxético alternativo ao espolio e especulación que rexe o actual modelo das macro-eléctricas, por terra e por mar, en conivencia coas administracións públicas. Este espazo de reflexión colectiva afondará nos principios fundamentais nos que *Eólica Así Non* asenta a súa proposta alternativa dunha “enerxía xusta e sustentábel, por e para o pobo”, que foron recollidos no [Manifesto “Temos Alternativa”](https://www.adega.gal/novas.php?id=1246&idioma=gl&sec=116) feito público o pasado 5 de xuño, polo Día Internacional do Medio Ambiente.   
  
Ademais das accións reivindicativas a pé de rúa que a Coordinadora desenvolveu nos últimos dous anos a prol dunha moratoria eólica, da derrogacións das “leis de depredación”, dun novo Plan Eólico galego, ou dun modelo enerxético xusto e sustentábel, conquerindo [manifestacións multitudinarias](https://www.adega.gal/novas.php?id=1308&idioma=gl&sec=116) en todo o país, *Eólica Así Non* apela agora ao pobo galego a facer fronte á actual ofensiva eólica, participando na **creación colectiva da alternativa enerxética baixo parámetros de sustentabilidade e xustiza social**. Unha alternativa enerxética que fuxa do oligopolio e da centralización na produción, do espolio e privatización dos recursos, da especulación e destrución do territorio e dos recortes democráticos, para basearse na protección medioambiental, no aforro e a eficiencia, no consumo responsábel, na soberanía enerxética e alimentaria, na participación democrática, no autoconsumo e outras formas de produción distribuída, na xestión pública do recurso ou na preservación da saúde pública.

A Coordinadora *Eólica Así Non* denuncia unha vez máis a **incompetencia dos gobernos galego e estatal para promover unha transición ecolóxica ordenada e democrática**, deixando tal responsabilidade en mans de intereses privados e das grandes corporacións multinacionais da enerxía, con consecuentes efectos devastadores e irreversibles para o territorio galego. Por tanto, “outra volta é o pobo galego o que se autoorganiza, forma e informa, para **introducir algo de racionalidade ecolóxica e social neste proceso de cambio**, para procurármonos un futuro cada vez máis autosuficiente, sostíbel e resiliente fronte o cambio climático, acolléndonos a modelos enerxéticos que non sexan autodestrutivos, como o actualmente imposto polo *lobby* enerxético e os gobernos galego e estatal”, afirman.

As xornadas “Temos Alternativa” pretenden ser ademais un **foro de formación ou capacitación da veciñanza e comunidades afectadas** **no uso de ferramentas xurídico-legais fronte a unha invasión eólica**, que nas últimas semanas se viu acelerada por mor das normativas de simplificación administrativa impulsadas polos gobernos galego e estatal.

O [**programa do encontro**](https://www.adega.gal/desc.php?id=11417&n=PROGRAMA_Xornadas_temos_alternativa.pdf) ofrece unha proposta de contidos moi completa para a primeira fin de semana de febreiro, que se concreta en **8 mesas redondas e unhas 30 persoas relatoras** recoñecidas no seu ámbito. Entre as persoas intervintes, atoparemos especialistas na análise do sector enerxético e do reto climático, docentes das **universidades galegas** en materia de **economía aplicada, urbanismo, paisaxe e de dereito administrativo**, membros de **comunidades científicas e de centros de investigación** expertos en transición ecolóxica, e voceiras de **organizacións ecoloxistas, sindicais, comunidades de montes** e das principais plataformas de colectivos afectados en Galiza que traballan na procura dun modelo enerxético alternativo ao imposto. Tamén se incorporan ao programa **voces doutros territorios** que darán unha perspectiva máis global á  problemática, así como **científicos  recoñecidos no eido da investigación sobre os límites do crecemento**.

**Inscrición previa para participar**

Para poder participar nas xornadas “Temos Alternativa”, organizadas para a Coordinadora Eólica Así Non para os días 4 e 5 de febreiro, é **preciso inscribirse previamente a través dun formulario** online destinado a tal fin, ou chamando por **teléfono ao 981570099**, en horaio de mañá. Todas as charlas e mesas redondas celebraranse no **Pazo da Cultura** da cidade do Lérez, espazo cedido polo concello de Pontevedra para tal finalidade.

As **reservas para o** **xantar** no Pazo da Cultura deberán formalizarse tamén a través do formulario de inscrición.

**Formulario inscrición:**

[https://forms.gle/e95SFUZfM7zqi1oU7  
  
#eolicaasinon   
#temosalternativa   
#xornadastemosalternativa   
#enerxiaxustaesustentabel   
#enerxiaporeparaopobo](https://forms.gle/e95SFUZfM7zqi1oU7)